

 **ФУДБАЛСКИ САВЕЗ ГРАДА КРАЉЕВО**

**ПРОПОЗИЦИЈЕ**

**ЗА ПРВЕНСТВЕНЕ ФУДБАЛСКЕ УТАКМИЦЕ**

**ГРАДСКЕ ЛИГЕ КРАЉЕВО**

**Краљевo, август 2024. Годинe**

 На основу члана 6. и 50. Статута Фудбалског савеза Града Краљево и члана 9. Правилника о фудбалском такмичењима Фудбалског Савеза Србије, ИЗВРШНИ ОДБОР Фудбалског савеза града Краљево, на седници одржаној 08.августа 2024.године, усвојио је

**ПРОПОЗИЦИЈЕ**

**ЗА ПРВЕНСТВЕНЕ ФУДБАЛСКЕ УТАКМИЦЕ**

**ГРАДСКЕ ЛИГЕ КРАЉЕВО**

**I ОСНОВНЕ ОДРЕДБЕ**

**Члан 1**

 Овим Пропозицијама се ближе уређују правила за спровођење такмичења у лигама Фудбалског савеза града Краљево (у даљем тексту: ФСГ), услови под којима се такмичење одвија, утврђују надлежни органи који руководе такмичењем са правима и обавезама, уређују материјална и друга питања у вези са такмичењем као и друга питања предвиђена Правилником о фудбалским такмичењима ФСС.

**Члан 2**

 Фудбалско првенство у лигама Фудбалског савеза Краљево за које важе ове Пропозиције спроводи се:у Градској сениорској лиги група „Ибар“ и група „Морава“

које броје по 10 (десет) клубова.

**Члан 3**

1. Такмичењем руководе надлежни органи на основу посебне одлуке Извршног одбора ФСГ Краљево.
2. Надлежни органи су:
* Надлежни првостепени такмичарски и дисциплински органи су:

 - Комесар за такмичење и дисциплинске поступке градске сениорске лиге,

* Надлежни органи за делегирање судија :

-Комесар за делегирање судија који врши и делегирање судија фудбалског Купа и утакмица евентуалног баража на градском нивоу.

* Надлежни орган за безбедност Фудбалског савеза града Краљево је:

-Комесар за безбедност и фудбалске стадионе Фудбалског савеза града Краљево који обавља послове у складу са Статутом ФСГ Краљево и Правилником о безбедности на утакмицама Фудбалског савеза Србије у свим лигама и такмичењима којима руководи Фудбалски савез града Краљево, као и послове које му у складу са прописима који регулишу ову материју повери Извршни одбор ФСГ Краљево.

* Мандат свих Комесара траје 1 (једну) такмичарску сезону, уз могућност поновног избора.
* Извршни одбор или Одборза хитна питања ФСГ може именовати и заменике комесара уколико процени да за то има потребе.
* Надлежни другостепени такмичарско дисциплински орган је Комисија за жалбе ФС града Краљево.

**Члан 4**

 (1) Организацију утакмица спроводе клубови који играју на домаћем терену и дужни су да се старају о успеху организације утакмице.

 (2) Фудбалска руководства са седиштем у месту одигравања утакмице дужна су да пруже сву неопходну помоћ за успешну организацију утакмице.

**Члан 5**

 (1) Такмичење се спроводи по двоструком бод систему, према календару такмичења који утврђује Извршни одбор ФС Краљево.

 (2) Сваки клуб мора бити једанпут домаћин, а једанпут гост.

**Члан 6**

 Извршни одбор ФСГ Краљево дужан је да током првенства, а према указаној потреби, на захтев клубова или на предлог такмичарских органа, разматра питања развоја и регуларности првенства и да предузима хитне и енергичне мере.

**II КАЛЕНДАР ТАКМИЧЕЊА И РАСПОРЕД УТАКМИЦА**

**Члан 7**

 (1) Распоред утакмица утврђује надлежни орган на 10 дана пре почетка јесењег односно пролећног дела такмичења, водећи рачуна о календару такмичења ФСРО.

 (2) Распоред утакмица одређује се жребом на конференцији клубова која се мора одржати најкасније 10 дана пре почетка првенства.

**Клубови учесници лиге, на Конференцији клубова пред почетак првенственог такмичења у јесењој, односно пролећној полусезони, пријављују дан и време одигравања утакмица које играју као домаћини, а у складу са чл.8. ст.1 ових Пропозиција. Промена дана и времена одигравања утакмице могућа је само уз писану сагласност противничког клуба (писани споразум са противничким клубом) и уз одобрење Комесара за такмичење, уз навођење конкретних разлога за промену термина.**

 **Комесар за такмичење може променити дан и време одигравања утакмице из оправданих разлога без сагласности клубова, под условом да клубови учесници утакмице о томе буду обавештени најкасније 5 дана пре одигравања утакмице.**

 (3) Приликом извлачења такмичарских бројева, водиће се рачуна о клубовима из истог места или корисницима истог игралишта, како би се приликом жребања извршио такав распоред (дириговани жреб) ових клубова, да би се избегло да у истом колу ови клубови истовремено буду домаћини.

**Члан 8**

 (1) Утакмице лиге играју се само као дневне утакмице и то суботом или недељом и изузетно средом, **а ако постоје могућности и у вечерњем термину, уз проверу осветљености на игралишту и писану дозволу Комисије за преглед и пријем терена.**

 (2) Изузетно по споразуму клубова, утакмице се могу играти и неким другим даном водећи рачуна о регуларности такмичења, с тим да се писмени споразум благовремено достави надлежном органу ради сагласности.

(3) Споразум за други дан неће бити прихваћен за утакмице два задња кола првенства.

**Члан 9**

 (1) У интересу регуларности такмичења, у завршном делу, у последња два кола првенства, утакмице се играју истог дана и у исто време.

(2) Надлежни орган може својом одлуком одредити да се у смислу претходног става и више кола игра у исто време и истог дана.

(3) Изузетно, уз сагласност оба клуба, надлежни орган може дати одобрење да се поједине утакмице последња 2 (два) кола играју у раније утврђено време, под условом да исход такве утакмице ни теоретски не може утицати на пласман других клубова.

**II ОДЛАГАЊЕ УТАКМИЦА**

**Члан 10**

1. Одлагање утакмице може одобрити једино надлежни такмичарски орган.

(2) Када се утакмица одлаже због немира већих размера на територији клубова учесника или немогућности да се спроведу прописане мере безбедности за одигравање првенствених утакмица, Комесари за такмичење донеће одлуку на предлог Комесара за безбедност односно на основу захтева клубова учесника да се утакмица одложи.

 (3. Писмени или захтев за одлагање утакмице мора се доставити надлежном органу најкасније 3 дана пре предвиђеног термина одигравања утакмице чије се одлагање тражи. О одлагању утакмице клубови морају бити обавештени писмено или на званичну мејл адресу клуба 2 дана пре термина утврђеног за почетак утакмице која се одлаже.

 **Повреде и болест играча клуба не сматрају се као оправдани разлог за одлагање утакмица.**

 (5) Уколико постоји писмена сагласност заинтересованих клубова надлежни орган може донети одлуку да се одређена утакмица редовног кола одигра раније али најкасније пре следећег кола, под условом да промена термина не иде на штету других заинтересованих клубова нити да даје такмичарску предност клубовима чија се утакмица помера у односу на остале клубове.

 (6) Писмени споразум мора бити достављен надлежном органу најкасније 5 дана пре него што је календаром такмичења утврђен распоред утакмица одговарајућег кола.

 (7) Одлуку о молбама клубова, ради одигравања међународних утакмица у земљи или иностранству и с тим у вези о евентуалном одлагању првенствених утакмица, у складу са одредбама ових Пропозицијама, доноси надлежни орган.

 (8) У случају више силе, као и других разлога предвиђених Правилником о фудбалским такмичењима ФСС надлежни орган најкасније 24 часа пре одигравања утакмице може донети одлуку о одлагању утакмице.

 (9) Овако одложена утакмица мора се одиграти радним даном пре наредног кола, уколико за то постоје објективне могућности.

 (10) Уколико се не постигне сагласност, а реч је о спровођењу програма поводом значајних јубилеја клубова или учествовања клуба на значајним турнирима у земљи или иностранству надлежни орган може поступити на исти начин као у првом ставу овог члана, под условом да је образложен писмени захтев са документацијом (програмом такмичења, преписком и др.) достављен надлежном органу најкасније 8 дана пре него што је календаром такмичења утврђен распоред утакмице чије се померање тражи.

**Члан 11**

 (1) Уколико се утакмица не одигра због неподобног терена, недоласка судија или разлога више силе, клубови су дужни да непосредно по обављеној процедури на самом терену, саставе писмени споразум о новом термину и игралишту и да тај споразум доставе надлежном органу најкасније у року од 24 часа.

 (2) На исти начин клубови ће поступити ако се започета утакмица прекине из разлога више силе, пре истека 80% регуларног времена одређеног за игру тј. најмање 72 минута.

(3) Ако се споразум не постигне, клубови су дужни да у истом року писмено доставе своје предлоге за одређивање новог термина.

 (4) Овако одложена утакмица, по правилу, одиграће се радним даном пре наредног кола.

 (5) Уколико клубови у овом року не доставе писмени споразум и своје предлоге, надлежни орган ће одредити термин одигравања утакмице по одредбама претходног става.

 (6) О споровима у вези накнаде трошкова због одлагања утакмице или прекида ( тачка 2.овог члана) одлучује надлежни орган. Образложени захтев за накнаду трошкова подноси се у два примерка, најкасније у року од 7 дана од дана када је требало да се одигра утакмица, **препорученом поштом или директно у канцеларији ФСГ Краљево.**

**IV ТЕРЕНИ ЗА ИГРУ**

**Члан 12**

1. Сви клубови морају имати сопствено или уговором обезбеђено игралиште за сваку такмичарску годину.
2. **Уколико клуб нема своје игралиште које одговара траженим**

**условима, оверен уговор о коришћењу одговарајућег игралишта за целу такмичарску сезону мора се доставити најкасније 10 дана пре почетка првенственог такмичења.**

 3) Свако игралиште мора бити регистровано за одигравање утакмице са назнаком категорије утакмица које се могу играти. Регистрацију и категоризацију игралишта врши Комисија за преглед и пријем игралишта одређена од стране Извршног одбора ФСГ Краљево.

**Члан 13**

 (1) Првенствене утакмице могу се играти само на терену који је подобан за игру.

 (2) Клуб - домаћин је обавезан да терен за игру припреми тако да буде подобан за одигравање утакмице.

(3) Обавеза је клуба - домаћина да у зимским условима мора да поступи сагласно Правилима фудбалске игре у погледу припреме терена за игру.

 (4) Преглед терена врши судија у присуству делегата и капитена оба заинтересована клуба и то у време које је службено одређено за почетак утакмице. Изузетно, преглед може да буде извршен и раније али истог дана и под условом да то буде обављено у присуству наведених службених лица.

 (5) Да ли је терен погодан за игру због невремена или због нечег другог што спада у вишу силу, одлучује једино судија који је одређен да води утакмицу.

 (6) Судија и делегат су обавезни да у записник утакмице унесу донету одлуку о неподобности терена и да записник доставе такмичарском органу у року од 24 часа, уз претходно телефонско обавештење.

(7) Ако клуб домаћин није оспособио терен за игру из неоправданих разлога пре почетка или за време утакмице, а не ради се о случају “више силе“, па судија одлучи да се утакмица не може играти или прекинута наставити, што мора бити констатовано у записнику, утакмице се региструје службеним резултатом 3:0(пар-форфе) у корист противника.

**V ОДРЕЂИВАЊЕ МЕСТА ОДИГРАВАЊА И ВРЕМЕНА ПОЧЕТКА УТАКМИЦЕ**

**Члан 14**

(1) Распоред и сатницу утакмица, посебно за свако коло одређује надлежни орган.

(2) Распоред и сатница утакмица, утврђен по одредбама овог члана, може се изменити само из разлога више силе или нарочито оправданих разлога и то најкасније 3 дана пре предвиђеног термина одигравања утакмице, о чему је потребно **мејлом** обавестити оба клуба, судије и делегата утакмице.

**VI ОРГАНИЗАЦИЈА УТАКМИЦЕ**

**Члан 15**

 (1) Организацију утакмице спроводе клубови домаћини.

 (2) Као клуб домаћи сматра се првоименовани клуб, назначен у распореду утакмица.

**Члан 16**

 **Клуб домаћин обавезан је:**

 -Да сваку утакмицу писмено пријави или пошаље обавештење надлежном органу МУП-а у року који одреди тај орган. Одобрење МУП-а за организовање утакмице или потврду о примљеном или послатом писменом обавештењу домаћи клуб предаје делегату пре почетка утакмице, које се доставља комесару за такмичење путем информационе платформе КОМЕТ. Уколико домаћи клуб не поседује пријаву МУП-а (уредно попуњену са тачним датумом и временом одигравања утакмице)**,** писмену потврду о обавештењу МУП-а о одигравању утакмице или одобрење за одигравање утакмице делегат неће дозволити да се утакмица одигра.

 **-Да обезбеди присуство представника клуба (који мора бити уписан у записник утакмице) на клупи за резервне играче целим током утакмице, а који ће бити доступан делегату пре, за време и после утакмице**

-Да обезбеди присуство лиценцираног тренера клуба (који мора бити уписан у записник утакмице) на клупи за резервне играче целим током утакмице.

 -Да одреди потребан број редара обележених тракама или маркерима, који се разликују од опреме играча и опреме сакупљача лопти, ради одржавања реда, како за време, тако пре и после утакмице. Списак редара клуб-домаћин предаје делегату који га прилаже Комесару за такмичење преко КОМЕТ платформе.

 -Да одреди главног дежурног, који је одговоран за целокупну организацију утакмице и у обавези је да омогући делегату вршење дужностикао и да у погледу организације редарске службе поступи у складу са евентуалним захтевима делегата или Комесара за безбедност ФСГ Краљево.

 -Да осигура безбедност судија, делегата, гостујућег и свог клуба и других службених лица како пре, тако за време утакмице и после ње, све до напуштања места одигравања утакмице одговарајућим превозним средством.

 -Да за време одигравања утакмице у гледалишту забрани продају алко­холних, као и безалкохолних пића у стакленој амбалажи. Дозвољено је конзумирање безалкохолних пића у амбалажи од папира или пластике.

 -Да за време утакмице обезбеди здравствену заштиту и дежурно болничко или друго возило, погодно за транспорт повређеног играча (лица). Регистарски број возила са презименом и именом возача доставља се делегату утакмице.

-Да у просторији за састављање записника обезбеди компјутер са интернет конекцијом и штампач. Уколико клуб-домаћин не обезбеди горе наведене услове,а нема других могућности за штампање старт листе-протокола, делегат неће дозволити да се утакмица одигра.

 -Да преко информационе платформе КОМЕТ у записник утакмице унесе списак играча своје екипе за утакмицу, као и службена лица своје екипе која ће седети на клупи, **најкасније 30 минута** пре одређеног почетка утакмице.

 -Да делегату утакмице стави на располагање образац записника о одигравању утакмице (стартну листу) претходно унет у информациони систем КОМЕТ **најкасније 20 минута пре почетка утакмице**, а који представља званичну платформу за израду записника и извештаја са утакмице, као и да пружи сву неопходну помоћ при евентуалном саслушању одређених лица.

 **-Уколико клуб-домаћин не обезбеди 4 одштампана примерка старт-листе –протокола пре почетка утакмице, делегат ће дозволити да се утакмица одигра а у извештају са утакмице ће то констатовати док ће против клуба бити поднета дисциплинска пријава због занемаривања обавеза. У том случају делегат ће извршити идентификацију играча и службених лица клуба прекомобилне платформе Комет.**

 -Да обезбеди потребан број сакупљача лопти, обучених у спортску опрему, која се разликује од опреме играча и редарске службе..

 -Да не дозволи да у службеним просторијама буду лица која на то немају право.

 -Да обезбеди најмање 2(две) фудбалске лопте одговарајућег квалитета.

 -Да предузме све потребне мере за обезбеђење личности делегата, судија и чланова гостујуће екипе, пре утакмице и за време одигравања утакмице, све до напуштања места одигравања утакмице одговарајућим превозним средством.

 **Гостујући клуб обавезан је:**

 -Да преко информационе платформе КОМЕТ у записник утакмице унесе списак играча своје екипе за утакмицу, као и службена лица своје екипе која ће седети на клупи, **најкасније 30 минута** пре одређеног почетка утакмице.

 **-Да обезбеди присуство представника клуба (који мора бити уписан у записник утакмице) на клупи за резервне играче целим током утакмице, а који ће бити доступан делегату пре, за време и после утакмице.**

 -Да обезбеди присуство лиценцираног тренера клуба (који мора бити уписан у записник утакмице) на клупи за резервне играче целим током утакмице.

У случају повреде неког од играча унетих у прву поставу у току загревања пред почетак утакмице, повређени играч може бити замењен резервним играчем који је већ унет у записник, док повређени играч не може поново бити уврштен у резервну поставу. Упражњено место у резервној постави може се попунити новим играчем.

 **Утакмица не може да почне док овлашћена лица клубова не верификују записник (Старт листа - Протокол).**

**Члан 17**

1. На свим утакмицама у ограђеном делу терена - игралишта могу се налазити следећа лица:
* Тренер клуба - са тренерском легитимацијом(књижицом) и лиценцом, у којој је уписано тренерско звање, важећи лекарски преглед и чланарина за текућу годину оверена од стране надлежног Савеза
* Помоћни тренер - са тренерском легитимацијом(књижицом) и лиценцом, у којој је уписано тренерско звање, важећи лекарски преглед и чланарина за текућу годину оверена од стране надлежног Савеза
* највише 7 резервних играча уписаних у записник утакмице, обучени у спортску опрему,
* лекар клуба,
* физиотерапеут
* овлашћени представник клуба,
* делегат утакмице,
* дечаци за скупљање лопти у спортској опреми и маркерима
* комесар за безбедност односно главни дежурни- са одговарајућом ознаком
* фоторепортери иза фотографске линије,
* све напред наведено мора бити унето у КОМЕТ систем такмичења

 (2) Изузетно, ако то услови терена дозвољавају може се дозволити улазак у ограђени део терена и тешким инвалидима у колицима без пратње.

 (3) Органи јавне безбедности искључиво у униформама могу се налазити око терена, иза ограде терена у публици, по свом нахођењу и потребама посла.

**Члан 18**

 (1) Уколико неко од лица наведених у претходном члану нема одговарајућу опрему - обележја, делегат утакмице захтеваће преко комесара за безбедност (главног дежурног) да такво лице одстрани из ограђеног дела терена.

 (2) Уколико се не прихвати захтев делегата, утакмица не може да почне или да се настави уколико је иста била започета.

**VII ПРАВО НАСТУПАЊА УТВРЂИВАЊЕ ИДЕНТИТЕТА ИГРАЧА**

**Члан 19**

На утакмицама лига ФСГ Краљево имају право наступања сви правилно регистровани играчи, који су стекли право наступања по одредбама Правилника о регистрацији, статусу и трансферу играча ФСС, путем информационог система **КОМЕТ**.

 На првенственим утакмицама градске лиге могу наступати и играчи који нису навршили 17 година, с тим што играчи са навршених 16 година морају имати одобрење специјалне лекарске комисије да могу наступати за сениорски тим. Ово право мора бити потврђено и забележено путем информационог система КОМЕТ. У супротном, играч нема право наступа.

 Идентитет свих играча - оних који наступају и оних који ће евентуално наступити као замене, у присуству овлашћених представника оба клуба, утврђује пре почетка утакмице делегат, односно судија уколико нема делегата.

 Идентитет играча и заменика који су уписани у записник, а нису стигли до почетка утакмице извршиће се приликом њиховог уласка у технички простор.

 Овлашћени представници оба клуба су дужни да најкасније 30 минута пре почетка утакмице преко информационог система КОМЕТ унесу саставе својих екипа као и службена лица која ће седети на клупи.

 Овлашћени представници клубова имају право увида у записник утакмице.

 У градским лигама није дозвољен наступ страним играчима, а на основу Одлуке надлежног органа ФС Србије.

**Члан 20**

 На првенственим утакмицама немају право наступа играчи који се налазе под суспензијом, казном забране играња и аутоматском казном због добијених јавних опомена.

**Члан 21**

 1.За утврђивање идентитета и права наступања играча **довољан је одштампан записник утакмице (Старт листа или Старт листа-протокол) или електронским путем преко платформе Комет.**

 2.Ако приликом утврђивања идентитета играча делегат или овлашћени представник клуба посумња у идентитет неког играча, играч је дужан да свој идентитет докаже личном картом или пасошем **(или неким другим идентификационим документом са фотографијом).**

 3.Уколико играч не поседује докуменат из става 2 овог члана, делегат ће извршити фотографисање спорног играча у спортској опреми са судијама утакмице и уз свој извештај доставити и фотографију.

 4.Идентитет играча по завршетку утакмице (**или првог дела утакмице)** може се извршити под условом да овлашћени представник клуба пре завршетка утакмице (**или првог дела** **утакмице**) то најави делегату, о чему овај обавештава овлашћеног представника противничке екипе. Поступак идентификације идентичан је као у ставу 1. и 2. овог члана **и извршиће се одмах по завршетку првог дела игре (уколико је идентификација затражена пре завршетка првог дела игре), односно по завршетку утакмице (уколико је идентификација затражена у току другог дела игре).** Уколико се играч не одазове идентификацији, а утакмица буде ожалбована, иста ће бити регистрована службеним резултатом 3:0 (пар-форфе) у корист противничког клуба.

 5.Трошкове накнадног утврђивања идентитета сноси клуб чијом кривицом су они проузроковани.

**IX ДЕЛЕГАТИ**

**Члан 22**

 Листе делегате градске лиге такмичења утврђује Извршни одбор ФСГ Краљево или орган на кога је то право пренето.

**Члан 23**

 Делегати су дужни да присуствују семинарима за делегате који се обавезно организују најмање једанпут годишње и да га успешно положе.

**Члан 24**

 Делегате за утакмице одређује Комесар за такмичење.

 Делегат на утакмици као званични представник Савеза, заступа руководство такмичења и врши надзор над организацијом утакмице.

 Делегат за време утакмице и вршења дужности носи одговарајућу ознаку коју утврди Извршни одбор или Одбор за хитна питања ФСГ Краљево

 Делегат је дужан да прати и објективно цени све услове и да се стара да се све одредбе ових пропозиција поштују.

 Његове конкретне дужности су:

* да дође на игралиште најкасније 60 минута пре заказаног почетка утак­мице,
* да у присуству представника клубова сачини записник утакмице преко Комет платформе у 4 примерка, најкасније 20 минута пре њеног почетка и да по један примерак достави представницима обе екипе и судији утакмице, док један примерак задржава за себе. **Уколико домаћи клуб није у могућности да одштампа записник утакмице дозволиће да се утакмица одигра а у извештају са утакмице ће то констатовати. Индетификацију играча и службених лица ће извршити преко Комет платформе.**
* да до времена одређеног за почетак утакмице утврди идентитет играча,
* да забрани улаз у део игралишта предвиђен за резервне играче и службена лица свима који на то немају право, као и службеним лицима која не испуњавају услове из ових пропозиција,
* да записник утакмице држи код себе до завршетка утакмице, ради боље контроле и тачног уочавања евентуалних пропуста,
* да контролише организацију утакмице,
* **да у току утакмице уредно ажурира податке у апликацији „*FSS LIVE“* према датом упутству**

 Делегат је обавезан да непосредно по завршетку утакмице, у присуству овлашћених представника оба клуба и судија евентуално саслуша потребна лица.

 Делегат има врховни надзор над редарском службом и може да захтева повећање броја редара,

 Делегат нема права да се меша у одлуке судија.

 Делегат не сме да даје никакве изјаве у вези са утакмицом, већ све примедбе треба да унесе у записник преко КОМЕТ платформе.

 Делегат утакмице је дужан да свој комплетан извештај са утакмице (доказ о пријави утакмице МУП-у, списак редара, спецификацију трошкова службених лица, као и евентуалне изјаве саслушаних играча и других лица итд...) у року од 48 часова од времена одређеног за почетак утакмице унесе и верификује преко информационе платформе КОМЕТ.

 Делегат је у обавези да на утакмицу са собом понесе дигитални фото-апарат или мобилни телефон који има могућност израде квалитетних дигиталних фотографија.

 У случају недоласка делегата његову дужност преузима судија утакмице.

**Члан 25**

1. Надлежни орган (Комесар за такмичење и дисциплинске поступке) је дужан да изриче мере забране обављања делегатске дужности оним делегатима који своју дужност не обављају у складу са овим Пропозицијама.
2. Изречене мере објављују се на сајту Савеза и Билтену градске лиге.

**Члан 26**

 Извршни одбор или Одбор за хитна питања ФСГ Краљево може донети посебно упутство о вршењу дужности делегата на утакмицама градске лиге.

**X СУДИЈЕ**

**Члан 27**

 Првенствене утакмице градске лиге суде сталне фудбалске судије које се налазе на листи за суђење утакмица овог или вишег ранга такмичења.

**Члан 28**

 (1) За све утакмице судије одређује надлежни орган кога бира Извршни одбор ФСГ Краљево.

 (2) Делегирање судија врши се непосредно пре одигравања следећег кола о чему се обавештавају клубови лиге путем Комет система**,** које је једино меродавно и обавезујуће. Обавештење о делегирању објављено на сајту савеза најкасније 1(један) дан пре почетка прве утакмице у колу је информативног карактера.

 У интересу регуларности такмичења, делегирање судија за поједине утакмице може бити тајно.

**Члан 29**

 Судије су обавезне да дођу на утакмицу најкасније 1 сат пре њеног почетка и успоставе контакт са делегатом утакмице и другим службеним лицима.

 Заједно са делегатом и другим службеним лицима врши преглед просторија, терена за игру, опреме играча и у случају евентуалних примедби захтева да се исте отклоне до почетка утакмице.

 Судија је дужан да, у смислу Правила фудбалске игре пре утакмице пре­гледа терен за игру и одлучи да ли је подобан за игру.

 Уколико судија установи, уз присуство капитена обе екипе у време предвиђено за почетак утакмице, да је игралиште неподобно за игру, утакмица се не може одиграти. Одлуку саопштава делегату утакмице, а клубови су дужни да пос­тупе у смислу ових Пропозиција.

 Судија је дужан да по завршетку утакмице делегату достави податке о опоменутим и искљученим играчима, минутима и разлозима изрицања дисциплинских мера.

 Судија је дужан да путем информационог система КОМЕТ у року од 60 минута од завршетка утакмице сачини записник о одиграној утакмици и у њега унесе све неопходне информације (резултат, стрелце, изречене опомене и искључења, минуте и разлоге, приближан број гледалаца, надокнаду у првом и другом делу игре, итд...), као и све остале евентуалне примедбе и да записник верификује. (постави га у статус „ОДИГРАНА“).

 **Уколико је судија утакмице погрешно унео (или није унео) неке од података везаних за утакмицу (а то примети после „верификације“ записника), дужан је да путем мејла Стручној служби савеза затражи исправку (допуну) записника у року од 24 часа од почетка утакмице.**

 Судије су дужне да преко КОМЕТ платформе унесу пријаву против играча, функционера, стручних и техничких руководилаца за прекршаје извршене пре, за време и после утакмице и о томе накнадно доставе допунски извештај комесару за такмичење и дисциплинске поступке у року од 2 (два) дана од дана одигравања утакмице. Допунски извештај достављају и помоћне судије са својим описом догађаја. Сви допунски извештаји достављају се мејлом или непосредно Стручној служби савеза у року од 48 сати од завршетка утакмице.

 Представник клуба је обавезан да обезбеди да одмах по завршетку утакмице искључени играч, тренер или друго службено лице дођу до делегата ради саслушања.

**Члан 30**

 Ако судија, који је одређен да води утакмицу, не дође на игралиште у одређено време, а најкасније 15 минута од предвиђеног почетка, утакмицу ће судити први помоћни судија. У случају да ни он не дође, онда утакмицу суди други помоћни судија.

 Уколико на утакмицу не дођу ни судија, ни помоћне судије, клубови ће се споразумети да утакмицу води један од испитаних присутних судија, а који мора бити активни испитани судија са листе судија усвојене за градску лигу или виши степен такмичења за ову такмичарску сезону и да нијепод казном забране играња или суђења. Ако споразум не буде постигнут делегат ће одлучити који ће присутни судија да води утакмицу.

 Споразум о избору судија мора да буде писмено утврђен пре почетка утакмице. Записник о споразуму потписују оба овлашћена представника клуба и делегат. Овај запис­ник се прикључује записнику утакмице и доставља преко делегата комесару за такмичење **путем Комет система**.

 Ако се клубови нису споразумели о избору судија, па је овог одредио делегат, то се мора констатовати у записнику утакмице (**рубрика „Запажања делегата).**

 Ако на утакмицу не дођу ни судија, ни делегат, утакмица ће се одиграти само ако клубови споразумно изаберу једног од испитаних судија о чему се сачињава записник, који потписују капитени и овлашћени представници клубова **и који се уноси у Комет.**

 Ако на утакмицу дође судија, а не дође један или обојица помоћних судија, судија ће одлучити о избору помоћника. Ако судија не успе да на стадиону нађе активног испитаног судију у складу са ставом 2. овог члана, он је овлашћен да затражи од оба клуба да му ставе на располагање по једног свог регистрованог играча који нису унети у записник и нису под казном забране играња, да обаве дужност судије помоћника. Уколико се у међувремену судије помоћници појаве на стадиону или дође неки испитани судија, судија ће тада заменити играча са делегираним, односно испитаним судијама који пристану да врше дужност судија помоћника**. Све ово делегат је у обавези да унесе у свој извештај у Комет систему, уз претходно телефонско обавештавање Комесара за такмичење и суђење.**

Против судије који неоправдано не дође да врши дужност, комесар суђење подноси дисциплинску пријаву Комесару за такмичење и дисциплинске поступке.

 Судија је дужан да у записник утакмице унесе своје евентуалне примедбе и исте верификује преко КОМЕТ платформе.

 Ако на утакмицу не дође ни судија ни помоћници, ни делегат, утакмица се неће одиграти.

**XI ЗАБРАНА НАСТУПАЊА ЗБОГ СУСПЕНЗИЈЕ И ПОСЛЕДИЦЕ**

**Члан 31**

1. Суспендован клуб односно сви тимови суспендованог клуба, не могу наступити на јавној утакмици све док траје суспензија.
2. Све утакмице одигране у време суспензије изречене због неизвршавања

правноснажних одлука надлежних органа или неизвршења неспорних обавеза насталих из такмичења предвиђених Пропозицијама, регистроваће се са 3:0 (пар-форфе) у корист противника.

 (3) Утакмице на којима суспендовани клуб није могао наступити због суспензије изречене ради утврђивања материјалне истине неопходно потребне за доношење коначне одлуке о неком спорном случају, неће се регистровати све док се не донесе коначна одлука. По доношењу коначне одлуке, клуб је дужан да одигра утакмице према распореду такмичарског органа.

**Члан 32**

 (1) Клуб који се налази под суспензијом због неизмирења разних обавеза не може наступити, а утакмица се региструје са 3:0 (пар-форфе) у корист противничког клуба.

 (2) Надлежни орган по писменом захтеву противничког клуба одлучује о висини обештећења због неодигране утакмице, а у смислу ових Пропозиција.

(3) Ако суспендовани клуб наступи на утакмици, утакмица ће се регистровати са 3:0 (пар-форфе) за противнички клуб, а клуб ће бити кажњен према дисциплинском правилнику. И клуб који наступа против суспендованог клуба биће кажњен уколико је писмено или мејлом о томе био обавештен.

**XII ЗАБРАНА ОДИГРАВАЊА УТАКМИЦЕ НА ОДРЕЂЕНОМ ИГРАЛИШТУ ИЛИ ИГРАЛИШТИМА ОДРЕЂЕНОГ ПОДРУЧЈА**

**Члан 33**

 (1) Ако је клуб кажњен забраном играња утакмице на одређеном игралишту или игралиштима одређеног подручја, дужан је најкасније на пет дана пре одигравања утакмице да надлежном органу пријави друго игралиште на коме жели одиграти утакмицу.

(2) Ако је игралиште регистровано за утакмице овог или вишег ранга такмичења, Комисија ће одобрити одигравање, а ако то није случај образоваће Комисију од три члана која ће извршити преглед игралишта.

 (3) Гостујућа екипа мора бити обавештена о месту одигравања утакмице најкасније на 48 часова пре часа утврђеног за почетак утакмице.

 (4) Терен за одигравање утакмице мора бити удаљен најмање 20 километара од седишта кажњеног клуба.

**Члан 34**

 (1) Комисија образована по одредбама претходног члана ових Пропозиција извршиће преглед игралишта у присуству представника кажњеног клуба и саставити записник у три примерка, од којих први доставља надлежном органу, други кажњеном клубу, а трећи клубу - власнику игралишта.

 (2) Ако гостујући клуб није обавештен о новом месту одигравања утакмице у року који је утврђен претходним чланом, није обавезан да оде на одигравање утакмице, а о томе је дужан да телефонски или мејлом обавести надлежни орган.

**Члан 35**

 (1) Ако Комисија из претходног члана утврди да игралиште не испуњава услове прописане за такмичење овог ранга, сачиниће записник у три примерка са констатацијом да се предложена утакмица не може одиграти на том терену и записник доставити надлежном органу.

(2) Надлежни орган, ако има могућности, хитно ће одредити ново игралиште, које испуњава услове за ово такмичење и о томе телефонски или мејлом известити заинтересоване клубове и службена лица (делегата и судије), под условом да се поштују одредбе ових Пропозиција о року за обавештавање заинтересованих клубова о месту одигравања утакмице.

**Члан 36**

(1) Ако гостујући клуб одређивањем новог места за одигравање утакмице има веће трошкове него што би имао да је играо на терену кажњеног клуба, разлику трошкова сноси кажњени клуб.

(2) Висину трошкова, уколико клубови о томе не постигну споразум, утврдиће надлежни орган.

**XIII ДИСЦИПЛИНСКИ ПРЕКРШАЈИ**

**Члан 37**

 (1)О дисциплинским прекршајима играча, спортских и стручних радника клубова у овом такмичењу, одлучује надлежни орган на основу одредаба Дисциплинског правилника ФСС **и** критеријума који доноси Извршни одбор ФСС, ФСРЗС , ФСРО и ФСГ Краљево.

 (2) Искључени играч и **друго службено лице клуба уписано у записник утакмице** је дужно, непосредно после утакмице, да се јави делегату ради саслушања. Уколико се искључено лице не јави делегату ради саслушања, клуб је дужан да саслуша играча и изјаву достави надлежном органу у року од 24 часа после одигране утакмице.

 (3) Ако играч из претходног става не достави изјаву, сматраће се да је саслушан.

**Члан 38**

 На одлуке Комесара за такмичење и дисциплинске поступке има места жалби Комисији за жалбе ФСГ Краљево у року од **48 часова** по пријему одлуке на званичној мејл адреси клуба**.**

**Члан 39**

 (1) Аутоматску казну забране играња једне првенствене утакмице насталу због добијене 4 (четири)јавне опомене, играч издржава на првој наредној утакмици.Након оствареног бонуса од 4 опомене и паузе ,играч следећу казну забране играња издржава после сваке наредне парне опомене(6,8,10 и даље).

2) За све аутоматске казне по основу опомена играч нема право избора у издржавању казне већ казну издржава на првој наредној утакмици.

(3) У случају да играч у току исте такмичарске сезоне пређе у други клуб изречене опомене, као ни аутоматска казна због добијених 4,6,8,10 итд. опомена се не преноси, осим када играч пређе у клуб исте лиге.

 (4) Опомене из једне не преносе се у другу такмичарску годину.

**Тренер-шеф стручног штаба, помоћни тренер, представник клуба, доктор и физиотерапеут који на утакмицама Градских лига добије опомену (жути картон) аутоматски ће без права бирања бити кажњен:**

* **после четврте опомене – забрана обављања дужности на 1 утакмици**
* **после сваке наредне парне опомене (шесте, осме, десете итд.) – забрана обављања дужности на 1 утакмици**

**Ако током једне утакмице једна екипа (играчи и службена лица уписана у записник утакмице) добије укупно 5 или више жутих или црвених картона или 3 или више црвених картона, клуб ће бити аутоматски кажњен новчаном казном у складу са Дисциплинским правилником ФСС. Уколико играч или службено лице добије црвени картон због добијена два жута картона на утакмици, ово ће се у укупном збиру рачунати као два картона за екипу.**

**Члан 40**

 (1) Као опомена сматра се сваки судијски жути картон уписан у записник првенствене утакмице - укључујући и жути картон са утакмице на којој је искључен. Ако играч на утакмици добије жути картон и на истој буде искључен због добијања другог жутог картона, играч се дисциплински кажњава због искључења, а жути картони се не евидентирају ни у записнику утакмице ни у евиденцији надлежног органа.

 (2) Сваки клуб је дужан да на основу записника са утакмице води евиденцију својих играча којима је показан жути картон.

(3) Уколико клуб не поступи у смислу претходне тачке и наступи са играчем о коме је реч, утакмица ће бити регистрована са 3:0 (пар-форфе) за противника, а клуб - играч ће бити кажњен по одредбама Дисциплинског правилника.

Евиденција опомена се води путем КОМЕТ система и савез је одговоран за контролу уноса података **и евентуалну накнадну измену података у записнику.**

**Члан 41**

 (1) Клуб организатор утакмице на чијем се игралишту, било да је власник или корисник игралишта, у вези са утакмицом пре, за време или после утакмице догоде нереди, а утврди се да није предузео мере да их спречи или да их није предузео у довољној мери, као и гостујући клуб чији навијачи проузрокују или учествују у нереду, казниће се:

* у лакшем случају новчаном казном,
* у тежем или поновљеном случају забраном одигравања од 2 - 12 утакмица на свом игралишту или свим игралиштима одређеног региона,
* одузимањем до 9 бодова

(2) Физички напад гледалаца на учеснике игре – играче, заменике, стручна,

техничка и службена лица, судије и делегата, већи нереди гледалаца на или око стадиона, пре, за време и после утакмице, сматра се тежим прекршајем у смислу става 1 овог члана.

**Члан 42**

 (1) Ако се екипа на игралишту понела тако да се услед насталих изгреда које је проузроковала, утакмица морала прекинути, казниће се:

* одузимањем до 9 бодова односно до 9 негативних бодова,
* забраном играња на свом терену и свим теренима удаљеним најмање 20 километара од седишта клуба у трајању до 6 месеци, а у тежем или поновљеном случају до годину дана.

(2) Ако екипа у току такмичарске сезоне започне утакмицу са мање од 11 играча,без обзира колико упише у записник утакмице пре почетка, казниће се на првој првенственој утакмици опоменом, а на свакој следећој новчано у износу предвиђеном Трошковником савеза или по одредбама ДПФСС.

1. **Исто ће се поступити и ако екипа на утакмици нема тренера или помоћног тренера.**

(4) Уколико екипа на првенственој утакмици остане са мање од 7 играча и утакмица буде трајно прекинута, казниће се у складу са одредбама ДП ФСС.

**XIV ЖАЛБЕ**

**Члан 43**

 Жалба на регуларност утакмице може се поднети од стране клуба учесника ожалбоване утакмице, као и по службеној дужности на основу пријаве фудбалских органа или руководства савеза. Жалба по свим основама мора се уложити у року од 2 (два) дана од дана одигра­вања утакмице у 2 (два) примерка и доказом о уплаћеној такси препорученом пошиљком или личном предајом Стручној служби савеза, **са образложењем и свим потребним доказима.**

 Један примерак жалбе Комесар за такмичења задржава за своје потребе, а други доставља другом клубу у спору, на који је овај дужан да одговори у року од 3 (три) дана по пријему исте.

 Уз жалбу клуб обавезно доставља доказе о уплаћеној прописаној такси на жиро-рачун ФСГ Краљево, а надлежни орган је дужан да преко Стручне службе контролише уплату таксе.

**Члан 44**

 (1) Неблаговремено уложене, необразложене, нетаксиране или недовољно таксиране жалбе, биће одбачене, а утакмица ће се регистровати постигнутим резултатом.

(2) При оцени благовремености жалбе и рока уплате одговарајуће таксе, узимаће се у обзир датум поштанског жига (препорученог писма, односно вирманског налога).

**Члан 45**

1. Свака жалба у првом степену мора бити решена у року од **8 дана** од дана пријема, изузев ако је жалба мотивисана случајевима чије решење спада у надлежност другог органа. У том случају решавање жалбе се одлаже до коначне одлуке надлежног органа.
2. **Ако првостепени орган не поступи у смислу одредбе из претходног става, подносилац жалбе има право жалбе другостепеном органу у наредном року од 2(два) дана од дана истека рока у коме је првостепени орган био дужан да донесе одлуку.**

 (3) Жалба у другом степену мора бити решена у року од **8 дана** од дана пријема исте.

**Члан 46**

 На одлуке Комесара за такмичење и дисциплинске поступке учесници у поступку имају места жалби Комисији за жалбе ФСГ Краљево року од 48 сати по пријему одлуке на званичну мејл адресу клуба.

Жалба на првостепену одлуку Комесара за такмичење и дисциплинске поступке подноси се препорученом пошиљком Комисији за жалбе ФСГ Краљево (36000 Краљево, улица Војводе Путника бр.37, уз уплату одговарајуће таксе у прописаном року, а чију висину утврђује надлежни орган ФСГ Краљево.

Жалба у другом степену мора бити решена у року од 8(осам) дана од дана пријема жалбе.

Одлука Комисије за жалбе у другом степену је коначна и **нема места жалби.**

Трошкови жалбеног поступка падају на терет клуба. Под трошковима, у смислу овог става, подразумевају се трошкови преписке и евентуални путни и други трошкови учињени у вези са жалбеним поступком.

**Члан 47**

У случају да другостепени орган не донесе одлуку у року од 15 дана, сматраће се да жалба није усвојена, а оштећена страна има право да поднесе одговарајући правни лек Спортском суду у Лозани (ЦАС) у складу са одредбама Статута ФСС и ФСРЗС.

.

**XV ПОСЕБНИ РОКОВИ У ЖАЛБЕНОМ ПОСТУПКУ**

**Члан 48**

 (1) Жалбе на утакмице последња два првенствена кола **улаже се непосредно у** просторијама Савеза у року од 24 часа од дана одигравања утакмице, а у другом степену такође непосредно у просторијама Савеза у року од 24 часа и то од дана објаве на интернет сајту Савеза.

 (2) Рок за решавање жалби уложених на утакмице последња два кола првенства је три дана од дана пријема жалбе.

 (3) Уколико другостепени орган не донесе одлуку у року из става 2. овог члана, сматраће се да жалба није усвојена, па незадовољна страна има право да поднесе одговарајући правни лек Спортском суду у Лозани (ЦАС) у складу са одредбама Статута ФСС, ФСРЗС и ФСГ Краљево..

**XVI РЕГИСТРОВАЊЕ УТАКМИЦА**

**Члан 49**

 (1) Ако утакмица није ожалбена, а не постоји основ за регистрацију утакмице по службеној дужности 3:0 (пар-форфе), утакмица се региструје постигнутим резултатом.

 (2) Рок за регистрацију утакмице је **5 дана** од дана одигравања утакмице, изузев регистрације утакмица последња два кола, које се региструју непосредно по истеку рока за улагање жалби.

 (3) Уколико је на неку утакмицу уложена жалба, рок за регистрацију утакмице продужава се до доношења одлуке по жалби односно до правноснажности те одлуке.

 (4) Једном регистрована утакмица не може се поништити од стране надлежног органа, осим у случајевима који су изричито предвиђени Правилником о фудбалским такмичењима ФСС.

**XVII УТВРЂИВАЊЕ ПЛАСМАНА**

**Члан 50**

 (1) Пласман клубова на табели одређује се бројем освојених бодова. Тим који победи на утакмицама овог ранга такмичења осваја 3 (три) бода, у случају нерешеног резултата оба тима освајају по 1 (један) бод, а тим који је изгубио утакмицу остаје без бодова.

 (2) За сваку лигу води се табела. Табела садржи резултате утакмица одговарајућег кола, имена тимова који се такмиче, број освојених бодова и број датих и примљених погодака.

(3) Ако тимови освоје исти број бодова, одлучује разлика између датих и примљених погодака. У случају да је разлика једнака, боље место заузима тим који је постигао више погодака, а ако су постигли исти број погодака, одлучује резултат међусобних сусрета.

(4) Пласман на табели се утврђује збиром освојених бодова.

(5) Изузетно,ако је реч о месту које одлучује првака, као и о месту које одлучује о прелазу у виши или нижи степен такмичења (укључујући и разигравање, квалификације, бараж и сл.) у случају истог броја освојених бодова два или више тимова, пласман на табели се сачињава на основу додатне помоћне табеле од резултата који су постигнути у међусобним сусретима односних тимова.

 (6) Пласман на додатној-помоћној табели утврђује се збиром освојених бодова. Ако је збир бодова једнак, одлучује разлика између датих и примљених голова. **Ако је и ова разлика једнака, одлучује већи број постигнутих погодака (када је у питању више од два клуба).**

**Ако је и даље исто одлучује боља гол разлика (укупна) у прелиминарној фази првенства.**

**Ако је и даље исто одлучује већи број постигнутих голова у прелиминарној фази првенства.**

 Ако се ни на овакав начин не може доћи до решења, онда се играју утакмице између заинтересованих клубова и то:

* две утакмице по двоструком куп систему, ако су у питању два клуба;
* три утакмице по једноструком бод систему, на неутралном терену, ако су у питању три клуба;
* потребан број утакмица, по једноструком куп систему, на неутралном терену, ако је у питању четири или више клубова.

 (7) Уколико се са тим сагласе заинтересовани клубови, уместо одигравања ових утакмица, питање победника може се утврдити путем жреба који спроводи Комесар за такмичење и дисциплинске поступке.

**Критеријуми за утврђивање пласмана из претходног става примењиваће се и у случају да се (након усвајања коначне табеле) догоди нека непредвидива ситуација.**

**XVIII НАЈМАЊИ БРОЈ ИГРАЧА И ЗАМЕНЕ**

**Члан 51**

1. Утакмица може да почне ако један од тимова има најмање седам играча.

(2) Играчи који не наступе од почетка утакмице могу накнадно ући у игру све до краја утакмице, на начин предвиђен Правилима фудбалске игре, уколико су пре почетка игре уписани у записник као играчи или заменици.

**Члан 52**

 (1) Ако један тим за време игре остане са мање од седам играча, судија је дужан да игру прекине, а уколико тим није у могућности да у року од пет минута наступи са минималним бројем играча дужан је да прекине утакмицу.

 (2) У случају прекида утакмице због мањег броја играча од седам, утакмица се региструје службеним резултатом 3:0 (пар-форфе) у корист противника, уколико овај до прекида није постигао бољи резултат.

**(3)У случају теже повреде играча или сумње на потрес мозга, судија прекида игру како би дозволио да стање повређеног играча процени лекар тима, у складу са ИФАБ Правилима игре. У принципу, оваква интервенција не би требало да траје више од три минута, осим ако озбиљан инцидент не захтева да се играч лечи на терену за игру или да се имобилише на терену ради хитног трансфера у болницу (нпр. повреда кичме).**

**(4)Сваком играчу који претрпи ударац у пределу главе или повреду која захтева процену потенцијалног потреса мозга биће дозвољено да настави игру само након процене, уз конкретну потврду тимског лекара судији о способности играча да настави игру.**

**Члан 53**

 Клубови који учествују у такмичењу градске лиге имају право да максимално замене 5(пет) играча током целог периода трајања утакмице.

**XIX ЛЕКАРСКИ ПРЕГЛЕДИ**

**Члан 54**

 Сваки играч мора бити лекарски прегледан и оглашен способним за наступање. Лекарски преглед играча мора бити унесен у информациони систем КОМЕТ.

 Рок важности лекарског прегледа за играче који на дан прегледа имају најмање 17 година траје 6 месеци, а за остале играче 4 месеца.

 Играч који није лекарски прегледан, односно играч који није **обновио** лекарски преглед у одређеном року или коме је од стране лекара забрањено играње, као и играч коме лекарски преглед није **унет или је погрешно унет** у информациони систем КОМЕТ, не може наступити на јавној утакмици.

 Специјални лекарски преглед важи шест месеци за играча који на дан одигравања утакмице има навршених 16 година живота, а млађи је од 17 година. Са специјалним лекарским прегледом, све док је на снази, играч може наступити на свим утакмицама и у случају да је рок важности лекарског прегледа истекао. Специјални лекарски преглед мора бити унет у информациони систем КОМЕТ, у противном играч нема право наступа.

 **Лекарске прегледе обавља специјалиста спортске медицине. Уколико на територији на којој играч има пребивалиште-боравиште ниједна здравствена установа из Плана мреже здравствених установа Републике Србије не испуњава законом прописане услове за обављање делатности спортске медицине, лекарске прегледе може обављати: специјалиста интерне медицине, специјалиста медицине рада или специјалиста опште медицине.**

 Уколико валидан лекарски преглед или валидан специјални лекарски преглед нису унети у КОМЕТ пре почетка утакмице, а такав играч наступи на утакмици, утакмица ће по службеној дужности или по жалби противничког клуба бити регистрована 3:0 (пар-форфе) у корист противничке екипе.

**XX ДРЕСОВИ, БОЈА И БРОЈЕВИ**

**Члан 55**

 (1) Клубови на једној утакмици не могу наступати у дресовима исте боје, већ морају бити различито одевени.

(2) Ако су дресови исте или сличне боје, дресове ће променити гостујући тим, уколико домаћи тим наступа у дресовима боје свога клуба**.**

(3) **Клубови су дужни да најкасније 10 дана пре почетка такмичења у информациони систем КОМЕТ унесу податке о бојама свих гарнитура своје опреме у којима играју утакмице(дрес, шортс, штуцне).**

**Члан 56**

 **Клуб на утакмици не сме наступити у дресовима са обележјима и називом другог клуба.**

Сви играчи који наступају на утакмицама морају имати бројеве прописане величине на дресовима. Ови бројеви се морају слагати са бројевима на стартној листи играча унетих у записник утакмице. Бројеви могу бити од 1 до 99.

 Величина бројева мора бити на простору од 30 x 20 цм, а ширина линија сваког броја мора бити најмање 5 цм.

**XXI НАСТУП СА НАЈБОЉИМ ТИМОМ**

**Члан 57**

 (1) Клубови морају играти предвиђене утакмице са најбољим тимовима.

 (2) Неизвршавање ове обавезе повлачи дисциплинску одговорност.

**XXII ПРЕДАВАЊЕ УТАКМИЦЕ БЕЗ БОРБЕ**

**Члан 58**

 **Тим који неоправдано не дође на одигравање утакмице губи утак­мицу службеним резултатом 3:0 (пар-форфе) и кажњава се новчаном казном, као и казном одузи­мања бодова према одредбама Дисциплинског правилника ФСС**

**Члан 59**

 Клуб који у току исте такмичарске сезоне два пута неоправдано не одигра утакмице, сматра се да је одустао од даљег такмичења с тим што подлеже дисциплинској одговорности по одредбама Дисциплинског правилника ФСС.

**Одредбе чл.50-52. Правилника о фудбалским такмичењима примењиваће се у случају када је клуб одустао од такмичења.**

**Члан 60**

 Тим који неоправдано не дође на одигравање утакмице дужан је надокнадити штету другом клубу, и то: путне трошкове за 23 лица, ако је реч о клубу који је гостовао, односно за клуб организатора утакмице трошкове припреме игралишта, свих службених лица и друго што је било неопходно за организацију утакмице.

Образложени захтев са доказима о висини трошкова доставља се најкасније у року од 15 дана од дана неодигране утакмице

 Одлуку о висини накнаде трошкова доноси Комесар за такмичење, а по жалби у другом степену коначну одлуку доноси Комисија за жалбе.

**XXIII ФИНАНСИЈСКЕ ОДРЕДБЕ**

Члан 61

 (1)Клубови градске лиге уплаћују чланарину за играче матичним општинским/ градским савезима а доказ о уплаћеној чланарини мора бити унесен у информациони систем КОМЕТ: Чланарина се уплаћује само једанпут у току календарске године и то оном регистрационом савезу на чијој територији се налази клуб за који је играч био регистрован у тренутку уплате чланарине. Чланарина важи за целу календарску годину, без обзира да ли је играч у току календарске године прешао у други клуб или на територију другог регистрационог савеза.

 (2) Приход са првенствених утакмица овог степена такмичења убирају клубови домаћини.

 (3) Гостујући клуб на одигравање утакмице путује о свом трошку.

**Члан 62**

 (1) Утакмице овог степена такмичења не подлежу наплати никаквих доприноса по одредбама претходног члана..

 (2) Клубови домаћини исплаћују путне трошкове, таксу за обављање дужности судија и делегата у висини коју утврђује надлежни орган Савеза, а уколико то не учине сносиће дисциплинску одговорност по одредбама Дисциплинског правилника ФСС.

Клуб-домаћин је дужан са службеним лицима (судијама и делегату) исплати у целини накнаду и путне трошкове за обављање дужности, непосредно по завршетку утакмице.

Уколико клуб-домаћин не поступи по одредбама из претходног става или исте исплати у недовољном-непотпуном износу, дужан је да трошкове службених лица у пуном износу исплати до следеће (прве наредне утакмице било да је домаћин или гост) утакмице. У противном клуб се налази под аутоматском суспензијом и против њега ће бити покренут дисциплински поступак.

**због занемаривања обавеза.**

**Члан 63**

 Уколико се одређена утакмица не одигра из било ког разлога, а судије и делегат (посматрач) дођу на место одигравања утакмице, имају право наплате путних трошкова и 50% од таксе-дневнице (Половину трошковником утврђених такси).

**XXIV СЛУЖБЕНИ БИЛТЕН**

**Члан 64**

(1) Све одлуке надлежних органа лиге објављују се у Службеном билтену градске лиге Краљево на званичном сајту савеза [www.fsgkv.rs](http://www.fsgkv.rs), односно на информационој платформи КОМЕТ.

(2) У Службеном билтену објављују се одлуке о распореду утакмица, месту и времену одигравања утакмица и то најкасније 4 дана пре одигравања. У осталим случајевима клубови се о распореду обавештавају **мејлом** с тим да обавештења приме најкасније 48 часова пре одигравања утакмице.

 (3) Одлуке надлежних органа које се односе на клуб као целину, одлуке о казнама изречене клубовима и одлуке о споровима између клубова објављују се у Службеном билтену у виду кратког саопштења, а заинтересованим клубовима доставља се писмени отправак одлуке са образложењем и поука о правном леку **на званичну мејл адресу клуба**

 (4) Ако је реч о дисциплинској одлуци која се односи на појединце (играча, тренера или фудбалског радника), надлежни орган објављује у Службеном билтену односно на на информационој платформи КОМЕТ са кратким образложењем врсту и висину казне, утакмицу на којој је прекршај учињен, кратак опис прекршаја и одредбе Дисциплинског правилника ФСС које су примењене код изрицања казне.

 (5) Рок за улагање жалбе на одлуке о дисциплинским казнама за појединце (играче, спортске раднике и тренере) је 48 часова по достави одлуке на званичну мејл адресу клуба, а у свим осталим случајевима 8 (осам) дана по пријему писменог отправка одлуке препорученом пошиљком или одлуке на званичну мејл адресу клуба.

.(6) Клубови су обавезни да извршавају одлуке објављене у Службеном билтену, на сајту Савеза, да прате службена саопштења Комесара за такмичење и суђење и да на њихов захтев доставе одговоре у остављеном року, у противном подлежу дисциплинској одговорности.

**XXV ОБНАВЉАЊЕ ЛИГЕ**

**Члан 65**

По завршетку такмичења за такмичарску 2024/2025.годину у градској лиги обнављање лиге врши се на следећи начин:

- Клубови који освоје прво место у групи „Ибар“ и групи „Морава“ прелазе у виши степен такмичења – међуопштинску лигу ФС Рашког округа.

- Уколико клуб који освоји прво место из било ког разлога не прихвати прелазак у виши степен, право на прелазак у виши степен прелази на следећи клуб који је најбоље пласиран.

 Првопласиране екипе градске лиге дужне су да се у року од 8 (осам) дана од завршетка свог првенственог такмичења писаним путем изјасне да ли прихватају такмичење у међуопштионској лиги или и наредне сезоне хоће да се такмичи у градској лиги.

Уколико се наведени клуб у остављеном року писмено не изјасни сматраће се да је одустао од такмичења у међуопштинској лиги и наредну такмичарску сезону започиње из градске лиге Краљево.

 -Лигу попуњавају клубови који су пласманом изгубили статус члана међуопштинске лиге (Испали из лиге на крају такмичарске 2023/24.године

-Сви новоосновани фудбалски клубови , као и клубови који нису били у редовном такмичењу , а поднесу пријаву за такмичење , постају чланови градске лиге Краљево уколико испуњавају све услове пердвиђене Правилником о фудбалским тракмичењима и Правилником о регистрацији ФС Србије.

Члан 66

 **Aко се клуб у току такмичења угаси, буде искључен или одустане од такмичења, све његове до тада одигране утакмице признаће се постигнутим резултатима, а све наредне утакмице по распореду регистроваће се по службеној дужности 3:0 (пар-форфе) у корист противника и наредну такмичарску сезону започиње из најнижег степена такмичења, уз примену одговарајућих одредби Дисциплинског правилника ФСС.**

**Изречене опомене и казне добијене на утакмицама против тог клуба из става 1. овог члана, остају у евиденцији опомена и казни.**

Уколико клуб одустане од такмичења пре почетка такмичења (пре одигравања прве утакмице у такмичарској сезони), аутоматски прелази (остаје) у најнижем рангу такмичења на подручју регистрационог фудбалског савеза чији је тај клуб члан. Ово правило примењује се и на клуб који је на основу оствареног спортског резултата стекао право да се такмичи у Окружном рангу такмичења, а одустане од преласка у Окружни ранг такмичења (Међуопштинску лигу ФСРО**).**

**Члан 67**

**Ако се из било ког разлога после завршеног првенственог такмичења, а пре почетка следеће такмичарске сезоне, укаже упражњено место, Стручна служба ФСРО на званичној интернет страници ФСРО објављује јавни позив за подношење обавезујућих понуда клубова, са роком који не може бити краћи од 2 (два) дана ни дужи од 5 (пет) дана од дана објављивања јавног позива.**

 **Понуду могу поднети сви клубови непосредно нижег степена такмичења у односу на лигу у којој се појавило слободно место или више слободних места, изузев клубова који су у текућој такмичарској сезони испали из лиге која се попуњава.**

 **Понуда клуба подноси се у писаном облику и мора да садржи износ новчане накнаде изражене у динарима коју је клуб спреман да плати како би стекао право да се такмичи у лиги у којој се појавило слободно место.**

 **У даљем поступку примењују се одредбе чл.2, чл.3. и чл.5. Одлуке о начину попуњавања слободних места у фудбалским и футсал лигама на нивоу територијалних фудбалских савеза чланова ФСС (Сл.лист ФСС „Фудбал“, бр.6/2022.године).**

**Члан 68**

 Независно од одредаба члана 50 Пропозиција и стеченог права на основу заузетог пласмана на табели за прелазак у виши ранг, Извршни одбор ФСРО има право да изврши процену финансијског стања, створених услова, играчког потенцијала, стручних и аматерских радника у клубовима, а у циљу утврђивања и обезбеђивања стабилних услова који гарантују нормално и несметано такмичење у вишем рангу и с тим у вези да доноси одговарајуће одлуке. Ова процена биће урађена на основу критеријума које ће утврдити Извршни одбор ФСРО у консултацији са стручним органима.

**XXVI МИНИМУМ УСЛОВА ЗА СТРУЧНО – ПЕДАГОШКИ РАД**

 Минимум услова за стручно - педагошки рад у клубовима чине услови из Правилника о стручном раду ФСС и услови који су дати одлукама Извршног одбора ФСГ Краљево.

**Члан 69**

1. Клубови овог ранга такмичења морају имати:
* Најмање 25 играча за сваку селекцију
* Фудбалско игралиште (сопствено или под уговором) са травнатом

подлогом дугачко 90 м(најмање) и широко 45м(најмање).

* Објекат у кругу игралишта са најмање две свлачионице величине од по 15 м2,тушеви са топлом и хладном водом за обе екипе,службене просторије за делегата(састављање записника...) и посебну свлачионицу за судије са тушевима са хладном и топлом водом.Службена просторија за делегата мора бити снабдевена струјом и уређајем (компјутер ).Излаз из свлачионица до терена мора бити оградом одвојен од гледалишта.
* Клупе за резервне играче и службена лица –одвојено за сваку екипу са настрешницама, као и кабину за делегата. Клупе са настрешницама се постављају у ограђени део терена ,одвојено од гледалишта-публике до једне уздужне линије,међусобно удаљене најмање 25 метара,а на свакој клупи мора имати места за седење за најмање 12 особа.
* Клуб домаћин је у овавези да строго контролише забрану продаје алкохолних пића ,као и продају безалкохолних пића у стакленој амбалажи,
* Терен за игру мора бити ограђен металном или жичаном оградом висине најмање 1 метар,на растојању 2 метра од уздужне и 3 метра од попречне линије терена.
* WC за гледаоце ван ограђеног дела игралишта,
* Простор за гледалиште,седење или стајање,уређен тако да омогућава добар приступ и да пружа повољне услове за посматрање утакмице.
* Стручни кадар и то :
* За рад са првим тимом најмање једног лиценцираног тренера са „Ц“ лиценцом. Тренери са лиценцом могу наступити(тренер-активан играч) на првенственим и КУП утакмицама својих клубова на Градском степену такмичења а у складу са чл.23 ПФТ ФСС и одлуком ИО ФСГ Краљево.

**Лиценцирани тренер који је истовремено регистрован играч тог**

**клуба може на једној утакмици обављати само једну улогу. У случају суспензије због акумулираних јавних опомена или искључења, не може да наступа ни као играч ни као тренер.**

* За рад са млађим категоријама најмање једног лиценцираног тренера са „Ц“ лиценцом.

 (2) За сваку утакмицу клуб домаћин је обавезан да обезбеди кола за случај потребе превоза повређеног играча до здравствене установе.

**Члан 70**

 (1) Контролу испуњавања услова о стручно - педагошком раду врши Комесар за такмичење уз помоћ Стручне службе Савеза и комисије ОФТ ФСГ Краљево за издавање дозволе за рад тренера.

 (2) Клуб који не испуњава услове о стручно-педагошком раду, као и клуб који у одређеном року не поступи по решењу Комесара за такмичење и/или Комисије ОФТ ФСГ Краљево за издавање дозвола за рад тренера, не може учествовати у такмичењу.

 (3) Ако клуб на почетку такмичења испуњава услове, а у току такмичења изгуби неки од прописаних услова или се не одазове на обавезан семинар или неку другу акцију, биће одговоран по одредбама Дисциплинског правилника ФСС.

**XXVII НАГРАДЕ**

**Члан 71**

 (1) Прваци група „Ибар“ и „Морава“ добијају у трајно власништво пехар на коме се урезује име клуба и година освајања првенства.

 (2) Најбољи стрелац првенства добија пригодан поклон у складу са Правилником о додељивању јавних фудбалских признања .

 Признање односно награда уручује се клубу на крају такмичарске сезоне.

**XXVIII ЗАВРШНЕ ОДРЕДБЕ**

**Члан 72**

 За све што није утврђено овим Пропозицијама важиће одредбе Правилника о фудбалским такмичењима и осталих прописа и одлука ФСС, ФСРЗС , ФСРО и ФСГ Краљево.

**Члан 73**

 Одлуке које доноси Извршни одбор ФСС, ФСРЗС, ФСРО и ФСГ о спровођењу такмичења непосредно се примењују и оне обавезују све клубове лиге ФСГ Краљево.

**Члан 74**

Ове Пропозиције ступају на снагу даном усвајања, а примењују се од првог кола односно прве утакмице јесењег дела такмичарске **2024/2025**. године.

 **ПРЕДСЕДНИК САВЕЗА,**

 **Љубиша Вујовић,с.р.**